এলো শুক্রবারের সন্ধে‍্য। সারাজীবন এদেশে কি ওদেশে রেঁধেবেড়ে কম লোক খাওয়ালুম না। কিন্তু এবারকার মতো মনে মন, প্রাণে প্রাণ গেঁথে রান্না কভু করিনি। দেখা গেলো নওলকিশোরবাবুর বুকভরা অসীম ক্ষমতা। মুহূর্তমধ‍্যে আমাদের ছোটখাটো বসার ঘরখানিকে গ‍্যাস চেম্বার বানিয়ে ফেললেন। পুরুষহীন বাড়িতে ছাইদান কোথা! দেশলাইয়ের খাপেই দেদার ভস্ম ঢালতে লাগলেন। আর এক অদ্ভুত ব‍্যাপার! দু তিন মিনিটে মুহূর্মুহূ ফোনকল এলেই মুখে হাতচাপা দিয়ে মোজা পায়েই সোজা দেখি বাথরুমে ঢুকে যাচ্ছেন। ফের বেরিয়েই চা-এর বিনীত হুকুম, এবং তৎসহ বক্তব‍্য — ‘বাংলা সাহিত‍্যের ছাত্রী তো! ভাব ভাষা অলংকার জানা আছে নিশ্চয়ই?’